Botnleðja
Botnleðja er íslensk rokkhljómsveit sem var stofnuð af nokkrum piltum í Hafnarfirði snemma í byrjun 10. áratugsins. Hún er skipuð þeim Heiðari Erni Kristjánssyni sem syngur og spilar á gítar, Ragnari Páli Steinssyni á bassa og Haraldi Frey Gíslasyni á trommum.  Hljómsveitin vann músíktilraunir árið 1995. Botnleðja fór í tónleikaferðalag um Bretland og hitaði upp fyrir ensku hljómsveitina Blur árið 1997. Hljómsveitin tók þátt í undankeppni Söngvakeppni evrópskra sjónvarpsstöðva árið 2003 með lagið Eurovísa og hafnaði þar í öðru sæti, eftir Birgittu Haukdal. 

Botnleðja kom úr 10 ára dvala árið 2023 þegar sveitin hitaði upp fyrir hljómsveitina Pavement í Hörpu.

Meðlimir 
 Haraldur Freyr Gíslason - trommur
 Heiðar Örn Kristjánsson - gítar
 Ragnar Páll Steinsson - bassi

Kristinn Gunnar Blöndal var hljómborðsleikari hljómsveitarinnar á því tímabili sem hún gerði Magnyl. Gítarleikarinn Andri Freyr Viðarsson tók við af Kristni og tók þátt í mörgum hljómleikaferðum hljómsveitarinnar víða um heim og hérlendis. Hann spilaði ekki inn á plötu með Botnleðju. Heiðar og Haraldur eru líka hluti af Hafnarfjarðarmafíunni, Stuðningsveit Fimleikafélags Hafnarfjarðar og Pollapönk.

Útgefið efni

Breiðskífur 
 Drullumall (1995)
 Fólk er fífl (1996)
 Magnyl (1998)
 Douglas Dakota (2000)
 Icelandic National Park (2003)

Safnskífur
 Þegar öllu er á botninn hvolft (2013)

Smáskífur
 "Panikkast" (2013)

Tenglar 

 
 Glatkistan

Íslenskar hljómsveitir
Íslenskar þungarokkshljómsveitir
Sigurvegarar Músíktilrauna